בטי פבלו

ביוגרפיה

הזמרת בטי פבלו, הידועה בשמה המקצועי בטי, נולדה  בתל אביב ובמשך ילדותה עברה לגור עם הוריה בערים נוספות בהן: ראשון לציון, באר שבע, אריאל. לאחר שירותה הצבאי התגוררה בעיר חולון ובתל אביב.
בצבא שירתה בלהקת הגדנ"ע, יחד עם תום פטרובר ואורית שחף מלהקת היהודים.
יכולותיה המוזיקליות והבימתיות של בטי התגלו עוד בהיותה ילדה קטנה. בטי למדה בלמידה עצמית לנגן על כלי מוזיקה, חליל, פסנתר וגיטרות, ובמהלך השנים הבוגרות למדה גם סאונד.
לאחר שירותה הצבאי שיחקה במחזמר בכיכובו של השחקן מוטי גלעדי ובבימויו של שמעון ישראלי "מח"כים למשיח", השתתפה בהצגות ילדים ב"תיאטרון שלנו", הופיעה בהרכבי קאברים בשם "בטי ואני" ו"קאנטהלופ", ביימה להקות נוער ושימשה ככוראוגרפית במופעים שונים. בשנת 1994 החלה בלימודי משחק בסטודיו של יורם לוינשטיין.
בשנת 1995 עברה להתמקד ביצירה המוזיקלית, עת החלה לעבוד עם המפיק המוזיקלי שמוליק דניאל על אלבומה הראשון.

קריירה כזמרת יוצרת

שיריה בסגנון הרוק פופ, נעים בין בלדות מרגשות ועד שירים מקפיצים, ומבטאים חיפוש אחר אמת פנימית עמוקה וחזקה לעיתים עד כאב, דרך התמודדות אמיצה וישירה הנוגעת בנבכי הנפש ומעוררת את לב המאזין.
בסגנון כתיבתה היא מבקשת להתעמת עם מצבים כואבים ושאלות הנוגעות במהות החיים ובקשר ביחסים זה עם זה.
בתחילת שנת 1999 הוחתמה בטי בחברת התקליטים הליקון, לאחר עבודה של ארבע שנים על אלבומה הראשון "פרפרים". שמה פורסם בתקשורת רק בשמה הפרטי "בתי" ב-"ת" שנגזר משמה המלא בתיה. כל השירים באלבום נכתבו על ידה והאלבום הופק בשיתוף עם המפיק שמוליק דניאל ואיש הסאונד יאיר גורן, שהיה בן זוגה עוד מתקופת הלהקה הצבאית.
השיר הראשון שיצא מתוך האלבום ביוני 1999 היה "נדנדה", שזכה להשמעות רבות בתחנות הרדיו ונכנס לפלייליסט של גלגלצ. לאחר מכן יצאו סינגלים נוספים לרדיו בהם "יום הולדת", "פרפרים", "קצת ממך", ו"ביי ביי בייבי" האלבום המלא יצא לאור באפריל 2000.
בתקופה זו בטי כבר הופיעה עם ההרכב המוזיקלי שלה, ברחבי הארץ במועדוני רוק ופסטיבלים כשהזירה המרכזית שלה הייתה מועדון הבארבי, שם זכתה להכרה רבה מול קהל נאמן שליווה אותה בתקופת הופעותיה גם בשנים הבאות. במהלך ההופעות שנמשכו שנתיים, התרשם ממנה הזמר והמוזיקאי אביב גפן והציע לה להצטרף לסיבוב הופעותיו יומן מסע ולפתוח את המופע במספר משיריה. הקהל של אביב גפן קיבל אותה באהדה רבה.
בשנת 2002, הוזמנה בטי להשתתף כשחקנית בסרט הקולנוע סיפורי בית קפה, בכיכובו של משה איבגי ושיר הנושא של הסרט, "ספק", נבחר מתוך אלבומה "פרפרים".
בטי הופיעה בתוכניות טלוויזיה מגוונות וביניהם השתתפה בתוכנית לילה גוב שבה שרה דואט עם הזמר גידי גוב את השיר "ניצוצות" שכתב רמי פורטיס.
ב-2003 זכתה בטי בפרס אקו"ם לעידוד פרסום היצירה על הלחנה. כמו כן השתתפה כיוצרת בפרויקט שרות לאה גולדברג, בו הלחינה את השיר "שיר קטן" למילותיה של לאה גולדברג.
אלבומה השני "נסה אותי" יצא אף הוא בהליקון בשנת 2004, כשהפעם בטי הייתה אמונה על ההפקה המוזיקלית ועל תוכני האלבום. רוב האלבום הוקלט באולפנה הביתי והסינגל הראשון שיצא מתוכו היה "נסה אותי". שירים נוספים שיצאו כסינגלים מהאלבום היו "מניפולציה", "מלכת הפופ", "מר לי" והשיר שזכה להצלחה הרבה ביותר מהאלבום "סיבות אישיות", עבורו נוצר גם וידאו קליפ בבימויו של ליאור מולכו.
בתקופה זו כתבה בטי לזמרת שירי מימון את הסינגל הראשון שלה עד שתבין אותי.
אלבומה השלישי "בין המילים" יצא במרץ 2009, בהפקה עצמית, ושמה הפרטי שונה מ"בתי" ל"בטי". באלבום זה שבה לשתף פעולה עם שמוליק דניאל כמפיק המוזיקלי. גם שירי אלבום זה נכתבו על ידי בטי.
באלבום ישנן נגיעות מוזיקליות לטיניות לשורשים הלטינים של בטי הבאים לידי ביטוי בשני שירים המתורגמים מעברית לספרדית (Nuestra Verdad, Soledad). שיר מהאלבום בספרדית זכה להשמעות בתחנות רדיו בבואנוס איירס בארגנטינה, ובעקבותיו הוזמנה בטי להתארח ולשיר דואט עם הזמרת המפורסמת מארגנטינה טרסה פרודי.
בשנה זו פנה אל בטי המפיק המוזיקלי עופר ניסים והציע להפיק גירסת רמיקס לשיר שלה "רעל" מאלבומה השלישי. השיר הפך ללהיט מועדונים ובעקבותיו שיתפו השניים פעולה גם ביצירת רמיקס לשיר Gracias a la Vida (הידוע מביצועה של הזמרת
מרסדס סוסה), בביצועה הקולי של בטי, שיצא בשנת 2011.
בשנת 2010 הוזמנה בטי להשתתף בתוכנית Minuto De Fama, בערוץ הטלוויזיה הלטיני במיאמי, שם ביצעה מספר משיריה בשפה הספרדית. התוכנית שודרה לערוצי הטלוויזיות ברחבי מיאמי, פוארטו ריקו, קובה, וניו יורק.
ככותבת ומלחינה עבור אמנים אחרים, הלחינה בטי את השיר "ראיתי עיניים חלונות" ל-"שירים אחרונים" (2012), אלבום משיריו של יוסי בנאי, השיר בוצע על ידי ברי סחרוף. כמו כן, גם כתבה והלחינה את השיר "תפור עליה" לאלבום הבכורה של חן אהרוני (2010) ואת השיר " תפני מקום" לאלבומה של הזמרת גלי עטרי (2015).
ביוני 2013 יצאה לרדיו, בעיבודה המוזיקלי של בטי יחד עם הגיטריסט לידור לוי, גרסה מחודשת בסגנון רוק פולק, לשיר "עוד לא אהבתי די" אשר כתבה והלחינה נעמי שמר ז"ל.
בפברואר 2017 יצא "בדלת הראשית", אלבומה הרביעי של בטי המוסיפה הפעם גם את שם משפחתה והיא מוצגת מעתה כ"בטי פבלו" . אלבומה החדש של בטי מאופיין בסגנון קצבי ותיאטרלי, המשלב השפעות מוזיקליות תקופתיות ומשקף נוכחות אישית דומיננטית וגם באלבום זה היא הולכת עד הסוף בטקסטים, בלחנים בעיבודים ובביצועים והוא מציג את המסע האישי של בטי בשנים האחרונות.

בתחילת 2018 בזמן שבטי החלה לעבוד על אלבומה החדש בספרדית, פנו לבטי מהפקת התוכנית "אביב או אייל", . בטי הרגישה שזאת תהיה סגירת מעגל מופלאה עבורה להשתתף בתוכנית ולבצע את הגרסה בספרדית לשיר "מצטער" שנכתב במקור בעברית(מילים ולחן) על ידי מישה קירקילן, שכן לפני עשור הקליטה אותו כסקיצה עבור הזמר המקורי של השיר, אייל גולן במסגרת פרויקט שירים ישראליים שנכתבו בספרדית, לשם כך בחרה בטי להתמודד בנבחרת של אייל. השיר נקרא Mírame (תביט בי).
הביצוע של בטי הוא בעצם התשובה הנשית לשיר "מצטער", שם היא מספרת על הכאב שנשאר מהפרידה. הביצוע בתוכנית הוביל לתגובות נלהבות ולהחלטה להיכנס לאולפן ולהקליט אותו. בטי פנתה למפיק המוזיקלי ערן כרמי וביחד הם נתנו לשיר סגנון ספרדי-אנדלוסי, כשהביצוע של בטי לשיר גורם למאזין להיות מהופנט לקולה וכאבה לאורך כל השיר והצליחו ליצור חיבור יוצא דופן בין שני העולמות שמהם מגיעים הוריה של בטי ולסאונד שאליו נחשפה שהייתה קטנה, המוזיקה הלטינית והמוזיקה הבוכרית / אפגנית. 
בדצמבר 2018 יוצא השיר Mirame לתחנות הרדיו והוא הסינגל הראשון מתוך האלבום החדש . 
האלבום החדש שכולו בספרדית, מציג גוון נוסף בקולה ובעשייה המוזיקלית של בטי, אלבום שבו היא חוזרת לחקור את השורשים שלה, את הצד הלטיני שלה ומשלבת בו פופ ונגיעות אתניות, את האלבום (מלבד השיר Mirame) מפיק מוזיקלית אודי תורג'מן ומתארחים בו מוזיקאים בינלאומיים מארגנטינה וברזיל.